*****

ΚΑΝΟΝΙΣΜΟΣ (ΕΟΚ) αριθ. 2054/83 ΤΗΣ ΕΠΙΤΡΟΠΗΣ

της 20ής Ιουλίου 1983

για την κατάταξη εμπορευμάτων στη διάκριση 90.28 Α ΙΙ α) του Κοινού Δασμολογίου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 97/69 του Συμβουλίου της 16ης Ιανουαρίου 1969 περί των μέτρων που πρέπει να ληφθούν για την ομοιόμορφη εφαρμογή της ονοματολογίας του Κοινού Δασμολογίου (1), όπως τροποποιήθηκε τελευταία από την πράξη προσχώρησης της Ελλάδας, και ιδίως το άρθρο 3,

Εκτιμώντας:

ότι για να εξασφαλισθεί η ομοιόμορφη εφαρμογή της ονοματολογίας του Κοινού Δασμολογίου, πρέπει να θεσπισθούν διατάξεις για τη δασμολογική κατάταξη ηλεκτρονικών συσκευών που ονομάζονται πολυκαναλικοί αναλυτές, οι οποίοι, μέσω ενσωματωμένων μικροϋπολογιστών, ταξινομούν τα αποτελέσματα που έχουν προηγουμένως ληφθεί με τη βοήθεια εξωτερικών οργάνων μέτρησης, όπως βολτόμετρα, ανιχνευτές ή γωνιακοί αναλυτές και έχουν διοχετευθεί σε αυτές υπό μορφή ηλεκτρικών σημάτων, συγκρίνουν τα αποτελέσματα αυτά (στιγμιαίες τιμές) με τις προδιαγραφόμενες τιμές και απαρτίζονται βασικά από τα ακόλουθα τμήματα:

1. πίνακα χειρισμού με πλήκτρα και ρυθμιστικά κουμπιά,

2. οθόνη απεικόνισης με καθοδικό σωλήνα και ρυθμιστικά κουμπιά για την οπτική παρουσίαση των αποτελεσμάτων που προκύπτουν από τα σήματα, υπό μορφή φασματικών γραμμών και αλφαριθμητικών δεδομένων,

3. αναλογικούς - αριθμητικούς μετατροπείς για την μετατροπή των αναλογικών σημάτων εισόδου σε αριθμητικά σήματα,

4. ηλεκτρονικούς ενισχυτές για την ενίσχυση των σημάτων,

5. μνήμη δεδομένων και προγραμμάτων,

6. τρεις μικροϋπολογιστές για την επεξεργασία των δεδομένων (ο ένας περιέχει τα δεδομένα για την εκ των προτέρων προγραμματισμένη εφαρμογή των κλιμάκων μέτρησης, ο άλλος συγκρίνει τις στιγμιαίες με τις προδιαγραφόμενες τιμές και είναι δυνατόν να χρησιμοποιηθεί για την ανατροφοδότηση με τα αποτελέσματα που έχουν προκύψει),

7. σύστημα τροοφοδότησης,

8. εκτυπωτή των εξερχόμενων στοιχείων κατά γραμμές,

9. μονάδα από μικρούς δίσκους σαν συμπληρωματική μνήμη για τα δεδομένα και τα προγράμματα·

ότι το Κοινό Δασμολόγιο που προσαρτάται στον κανονισμό (ΕΟΚ) αριθ. 950/68 του Συμβουλίου (2), όπως τροποποιήθηκε τελευταία από τον κανονισμό (ΕΟΚ) αριθ. 604/83 (3), αναφέρει στην κλάση 85.22 του Κοινού Δασμολογίου τις ηλεκτρικές μηχανές και συσκευές που δεν κατονομάζονται ούτε περιλαμβάνονται σε άλλες κλάσεις του κεφαλαίου 85, και στην κλάση 90.28 του Κοινού Δασμολογίου τα ηλεκτρικά ή ηλεκτρονικά όργανα και συσκευές μετρήσεως, επαληθεύσεως, ελέγχου, ρυθμίσεως ή αναλύσεως·

ότι για την κατάταξη των εμπορευμάτων που προαναφέρονται είναι δυνατόν να ληφθούν υπόψη οι δύο αυτές κλάσεις·

ότι, κατ' εφαρμογή της σημείωσης 5 του κεφαλαίου 90, η κλάση 90.28 του Κοινού Δασμολογίου περιλαμβάνει όργανα και συσκευές για τη μέτρηση των ηλεκτρικών μεγεθών·

ότι οι εν λόγω συσκευές συγκρίνουν πληροφορίες που έχουν προηγουμένως μετατραπεί σε ηλεκτρικά μεγέθη, με στοιχεία κλιμάκων μέτρησης που έχουν προγραμματισθεί εκ των προτέρων και ότι η σύγκριση στιγμιαίας τιμής με τιμή κλιμάκων μέτρησης αποτελεί μέτρηση·

ότι το τμήμα XVI, που περιλαμβάνει την κλάση 85.22 του Κοινού Δασμολογίου, δεν περιλαμβάνει τα είδη του κεφαλαίου 90·

ότι οι συσκευές που περιγράφονται ανωτέρω δεν είναι, κατά συνέπεια, δυνατόν να καταταχθούν στην κλάση 85.22 του Κοινού Δασμολογίου αλλά πρέπει να καταταχθούν στην κλάση 90.28 του Κοινού Δασμολογίου και, επειδή πρόκειται για ηλεκτρονικές συσκευές κατά την έννοια της συμπληρωματικής σημείωσης 2 του κεφαλαίου 90, υπάγονται στη διάκριση 90.28 Α ΙΙ α) του Κοινού Δασμολογίου·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Ονοματολογίας του Κοινού Δασμολογίου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι ηλεκτρονικές συσκευές που ονομάζονται πολυκαναλικοί αναλυτές, οι οποίοι, μέσω ενσωματωμένων μικροϋπολογιστών, ταξινομούν τα αποτελέσματα που έχουν προηγουμένως ληφθεί με τη βοήθεια εξωτερικών οργάνων μέτρησης, όπως βολτόμετρα, ανιχνευτές ή γωνιακοί αναλυτές, και έχουν διοχετευθεί σε αυτές υπό μορφή ηλεκτρικών σημάτων, συγκρίνουν τα αποτελέσματα αυτά (στιγμιαίες τιμές) με τις προδιαγραφόμενες τιμές και απαρτίζονται βασικά από τα ακόλουθα τμήματα:

1. πίνακα χειρισμού με πλήκτρα και ρυθμιστικά κουμπιά,

2. οθόνη απεικόνισης με καθοδικό και ρυθμιστικά κουμπιά για την οπτική παρουσίαση των αποτελεσμάτων που προκύπτουν από τα σήματα υπό μορφή φασματικών γραμμών και αλφαριθμητικών δεδομένων,

3. αναλογικούς - αριθμητικούς μετατροπείς για τη μετατροπή των αναλογικών σημάτων εισόδου σε αριθμητικά σήματα,

4. ηλεκτρονικούς ενισχυτές για την ενίσχυση των σημάτων,

5. μνήμη δεδομένων και προγραμμάτων,

6. τρεις μικροϋπολογιστές γαι την επεξεργασία των δεδομένων (ο ένας περιέχει τα δεδομένα για την εκ των προτέρων προγραμματισμένη εφαρμογή των κλιμάκων μέτρησης, ο άλλος συγκρίνει τις στιγμιαίες με τις προδιαγραφόμενες τιμές και είναι δυνατόν να χρησιμοποιηθεί για την ανατροφοδότηση με τα αποτελέσματα που έχουν προκύψει),

7. σύστημα τροφοδότησης,

8. εκτυπωτή των εξερχόμενων στοιχείων κατά γραμμές,

9. μονάδα από μικρούς δίσκους σαν συμπληρωματική μνήμη για τα δεδομένα και τα προγράμματα,

κατατάσσονται στη διάκριση του Κοινού Δασμολογίου:

90.28 Ηλεκτρικά ή ηλεκτρονικά όργανα και συσκευαί μετρήσεως, επαληθεύσεως, ελέγχου, ρυθμίσεως ή αναλύσεως:

Α. Ηλεκτρονικά όργανα και συσκευαί:

ΙΙ. Έτερα:

α) Ειδικώς κατασκευασμένα δια την τεχνικήν των τηλεπικοινωνιών (υψόμετρα, κερδόμετρα, νεπερόμετρα, παραμορφωσίμετρα, ψοφόμετρα και παρόμοια), μετρήσεως και ανιχνεύσεως ακτινοβολιών ιονισμού. Έτεραι συσκευαί μετρήσεως με διάταξιν καταγραφής δι' αντισταθμίσεως. Έτεραι συσκευαί μετρήσεως δι' ηλεκτρικά μεγέθη.

Άρθρο 2

Ο παρών κανονισμός αρχίζει να ισχύει την εικοστή πρώτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 20 Ιουλίου 1983.

Για την Επιτροπή

Karl-Heinz NARJES

Μέλος της Επιτροπής

(1) ΕΕ αριθ. L 14 της 21. 1. 1969, σ. 1.

(2) ΕΕ αριθ. L 172 της 22. 7. 1968, σ. 1.

(3) ΕΕ αριθ. L 72 της 18. 3. 1983, σ. 3.